

ΔΗΜΗΤΡΗΣ ΚΑΖΑΝΤΣΙΔΗΣ –Δ 2 6ο ΔΗΜΟΤΙΚΟ ΣΧΟΛΕΙΟ ΚΟΖΑΝΗΣ

2020

**ΠΑΣΧΑΛΙΝΑ ΕΘΙΜΑ ΣΤΗΝ ΕΛΛΑΔΑ**

ΚΟΖΑΝΗ

Το ***Άγιο Πάσχα*** των Ελλήνων είναι μεγάλη γιορτή της Ορθοδοξίας. Το ***Πάσχα*** ή ***Λαμπρή*** για τους Έλληνες είναι η κορυφαία γιορτή του χρόνου. Γιορτάζεται σε όλη την Ελλάδα με το σούβλισμα των αρνιών, το τσούγκρισμα των κόκκινων αυγών, με τραγούδι. Γιορτάζουμε την νίκη του θανάτου από την ζωή - το φως, όπου φως είναι ο ίδιος ο Χριστός μας.

Γιορτάζεται ξεχωριστά από άκρη σ’ άκρη σε όλη την Ελλάδα. Διάφορα ήθη και έθιμα που ξεχωρίζουν έχουν την τιμητική τους αυτές τις Άγιες ημέρες. Καθ’ όλη την διάρκεια της Μεγάλης Εβδομάδας, στους ναούς, γίνονται ακολουθίες σε κατανυκτική ατμόσφαιρα, καλούν τους χριστιανούς να προσευχηθούν, να έρθουν κοντά στο μυστήριο του θανάτου, της Ανάστασης, της αιώνιας ζωής. Η Μεγάλη Εβδομάδα, ή αλλιώς η εβδομάδα των Παθών είναι εβδομάδα αυστηρής νηστείας για τους χριστιανούς. Τη **Μεγάλη Δευτέρα** σε όλη την Ελλάδα ξεκινούν οι ετοιμασίες στα σπίτια για τον εορτασμό του Πάσχα. Στα χωριά, κυρίως, ασπρίζονται ακόμη και τώρα με ασβέστη οι αυλές και οι γλάστρες βάφονται κόκκινες. Σε κάποιες περιοχές της Ελλάδας, τη **Μεγάλη Τρίτη** φτιάχνονται τα κουλουράκια και τα τσουρέκια, έθιμο ωστόσο, που συνήθως γίνεται τη Μεγάλη Πέμπτη. Στη Θάσο αναβιώνει το πανάρχαιο έθιμο «Για βρεξ’ Απρίλη μ’», όπου χορεύονται παραδοσιακοί χοροί. Στην Ιερισσό της Χαλκιδικής έχουν το έθιμο «Του μαύρου νιου τ’ αλώνι».  Το απόγευμα **της Μεγάλης Τετάρτης**, στις εκκλησίες μας τελείται το Μυστήριο του Μεγάλου Ευχελαίου κάποιες περιοχές της Ελλάδας, οι γυναίκες πηγαίνουν στο Μεγάλο Ευχέλαιο έχοντας μαζί τους μια σουπιέρα με αλεύρι. Το αλεύρι αυτό το χρησιμοποιούν για να φτιάξουν τα πρόσφορα που θα τα πάνε στον ναό το Μεγάλο Σάββατο ως προσφορά στην Αναστάσιμη θεία λειτουργία . Τη **Μεγάλη Πέμπτη** γίνεται ο Μυστικός Δείπνος, όπου ο Ιησούς κοινωνεί τους μαθητές του, δίνοντάς τους από ένα κομμάτι ψωμί, που συμβολίζει το σώμα του και κρασί, που συμβολίζει το αίμα του. Το βράδυ ψέλνονται τα Δώδεκα Ευαγγέλια και στην εκκλησία περιφέρεται ο Σταυρός με τον Ιησού ψάλλοντας το «Σήμερον κρεμάται επί ξύλου».

Αφού τελειώσουν τα 12 Ευαγγέλια, κοπέλες αναλαμβάνουν να στολίσουν τον Επιτάφιο. Το κύριο έθιμο της Μεγάλης Πέμπτης είναι το βάψιμο των κόκκινων αυγών και το ζύμωμα των τσουρεκιών.  Το πρώτο πασχαλινό αυγό είναι της Παναγίας και το τοποθετούν στο εικονοστάσι. Η **Μεγάλη Παρασκευή** αναπαριστά τη δίκη του Ιησού από τον Πόντιο Πιλάτο, τη μαρτυρική του πορεία προς τον Γολγοθά και τη Σταύρωση. Πρόκειται για την ημέρα των Παθών. Το βράδυ γίνεται η περιφορά του Επιταφίου, ενώ οι καμπάνες χτυπούν πένθιμα όλη την ημέρα. Σε κάποια μέρη της Ελλάδας, τα λουλούδια του Επιταφίου φυλάσσονται, μετά την περιφορά, από τους πιστούς, γιατί θεωρούνται θαυματουργά. Για τους πιστούς, η νηστεία της ημέρας είναι αυστηρότατη και απαγορεύει ακόμα και το λάδι, ενώ το έθιμο απαγορεύει κάθε εργασία την ημέρα αυτή.

**Το πρωί του Μεγάλου Σαββάτου**ψάλλετε ο Εσπερινός της Ανάστασης, όπως λέγεται και «Πρώτη Ανάσταση». Το μεσημέρι στον Πανάγιο Τάφο πραγματοποιείται η αφή του Αγίου Φωτός  και μοιράζετε σε όλο τον Ορθόδοξο κόσμο και το βράδυ ακολουθεί η Ακολουθία της Αναστάσεως με το “δεύτε λάβετε φώς “ και το “***Χριστός Ανέστη***” που συνοδεύεται από μηνύματα χαράς και ελπίδας και φυσικά πολλά βεγγαλικά.
Στην επιστροφή στο σπίτι, "σταυρώνουν"  πρώτα το επάνω μέρος της εξώπορτας και με το Άγιο φώς ανάβουν τα καντήλια. Το βραδινό τραπέζι της Ανάστασης περιλαμβάνει την εθιμοτυπική μαγειρίτσα, κόκκινα αυγά, τσουρέκι και σαλάτες, μπαίνοντας σιγά σιγά μετά την νηστεία στο γλέντι το πασχαλινό.

**Την  Κυριακή του Πάσχα**αρχίζει το μεγάλο γλέντι με τα ψησίματα των [αρνιών](http://www.gourmed.gr/syntages/paradosiako-psito-arnaki-me-lahanika-lampriatis-tis-androy) τα[κοκορέτσια](http://www.gourmed.gr/syntages/kokoretsi-o-mezes-toy-pasha)τα τραγούδια και τους χορούς που κρατάνε μέχρι αργά το βράδυ.

 Σε όλη την Ελλάδα τόσο κατά την Μεγάλη εβδομάδα, όσο και την Κυριακή του Πάσχα και έπειτα την βδομάδα που ακολουθεί που ονομάζεται **Εβδομάδα Διακαινησίμου**  τα έθιμα στην πατρίδα μας είναι πολλά. θα αναφέρω μερικά χαρακτηριστικά



**Θράκη:** Στην Θράκη, ένα σημαντικό έθιμο είναι και το «κάψιμο του Ιούδα». Σύμφωνα με το έθιμο αυτό, τα παιδιά αφού φτιάξουν το ομοίωμα του Ιούδα, το περιφέρουν από σπίτι σε σπίτι και ζητούν κλαδιά. Αυτά θα τα χρησιμοποιήσουν την Μεγάλη Παρασκευή μετά την περιφορά του Επιταφίου, όπου βάζοντάς τους φωτιά θα «κάψουν» τον Ιούδα. Συνηθίζεται μέρος της στάχτης αυτής, να παίρνουν για να την ρίξουν στα μνήματα.

***Ζάκυνθος*:** Στο νησί της Ζακύνθου, ο Επιτάφιος, γίνεται με διαφορετικό τρόπο απ’ ότι στην υπόλοιπη Ελλάδα. Εκεί , σύμφωνα με ένα πανάρχαιο έθιμο, η περιφορά του Επιταφίου, γίνεται τις πρώτες πρωινές ώρες του Μεγάλου Σαββάτου, ενώ με την ανατολή του ηλίου, ο Δεσπότης σηκώνει την Ανάσταση.

***Χίος*:** Στην Χίο, έχουμε το γνωστό σε όλους μας πια έθιμο, του «ρουκετοπόλεμου». Αυτό είναι ένα έθιμο που έχει τις ρίζες του από την εποχή της Τουρκοκρατίας. Οι κάτοικοι των ενοριών του Αγίου Μάρκου και της Παναγίας της Ερειθιανής, δύο εκκλησιών που βρίσκονται αντικριστά, έφτιαχναν παλιά, αυτοσχέδια κανονάκια, που με τα χρόνια εξελίχθηκαν σε αυτοσχέδιες ρουκέτες. Ο ρουκετοπόλεμος, αποτελεί ένα ιδιαίτερο έθιμο στην Χίο, γι’ αυτό και η προετοιμασία των ρουκετών ξεκινά αμέσως μετά το Πάσχα για να είναι έτοιμες τον επόμενο χρόνο.

**Ύδρα:** Στην Ύδρα, έχουν ένα ξεχωριστό έθιμο την Μεγάλη Παρασκευή. Εκεί στην συνοικία Καμίνι, ο Επιτάφιος μπαίνει στην θάλασσα και διαβάζεται η ακολουθία του. Ξεχωριστή θέση έχουν και τα πολύχρωμα βαρελότα που φωτίζουν στην συνέχεια τον ουρανό.

***Κέρκυρα:*** Το πρωί του Μεγάλου Σαββάτου, μετά την Πρώτη Ανάσταση, χτυπούν οι καμπάνες των εκκλησιών και από τα παράθυρα των σπιτιών πέφτουν κατά χιλιάδες, πήλινα δοχεία γεμάτα νερό (μπότιδες) στους δρόμους, με μεγάλο κρότο.

***Κύθνος*** :Την Κυριακή του Πάσχα στήνεται μια μεγάλη κούνια στην πλατεία και κορίτσια και αγόρια ντυμένα με παραδοσιακές στολές κουνιούνται.

### *Κοζάνη:* Την Μ. Παρασκευή

Στο Δρυόβουνο του δήμου Βοΐου, πραγματοποιείται «η αναπαράσταση της Αποκαθήλωσης του Χριστού» στον λόφο του «Γολγοθά» που βρίσκεται σε ύψωμα του χωριού. Το πρωί της Μ. Παρασκευής πλήθος πιστών συμμετέχει στην πομπή που σχηματίζεται προς τον λόφο, όπου σε κλίμα κατάνυξης ο Μητροπολίτης Σισανίου & Σιατίστης θα παραδώσει το σκήνωμα του Ιησού στις μυροφόρες, τις νέες κοπέλες με παραδοσιακές στολές που έχουν φθάσει από όλη τη δυτική Μακεδονία για να συμμετάσχουν στην κατανυκτική τελετή.

### Χριστός Ανέστη στο νεκροταφείο Κοζάνης

Στην Κοζάνη, το «Χριστός Ανέστη», πολλοί κάτοικοι θα το ψάλλουν στο νεκροταφείο του Αγίου Γεωργίου, που είναι το μεγαλύτερο νεκροταφείο της πόλης. Σ'ένα πολύ ιδιαίτερο κλίμα, τα μέλη κάθε οικογένειας συγκεντρώνονται γύρω από τα μνήματα των νεκρών τους και με αναμμένη τη λαμπάδα ψάλλουν το «Χριστός Ανέστη». Άλλοι κλαίγοντας, άλλοι γελώντας θα αγκαλιαστούν, θα τσουγκρίσουν τα αυγά τους και θα ανταλλάξουν ευχές, θα μιλήσουν για τους νεκρούς τους, ενώ φεύγοντας θ' αφήσουν κόκκινα αυγά στο μνήμα για να «χορτάσουν» τα μέλη της οικογένειας που έχουν φύγει από τη ζωή. Η βραδιά είναι ξεχωριστή.



Θα μπορούσαμε να αφιερώσουμε πολλές ώρες και να γράφουμε πολλές σελίδες για το Άγιο Πάσχα. Ας μείνει στην καρδιά μας η θυσία του Χριστού μας για να μας σώσει από τις αμαρτίες μας. Και ας προσπαθήσουμε να τον μιμηθούμε. Θα ήθελα να ευχηθώ σε όλους τους συμμαθητές μου και σε εσάς κυρία Χριστίνα καλό και ευλογημένο ***Πάσχα***. Κλείνοντας σας στέλνω την Αναστάσιμη προσευχή και εύχομαι να την λέμε σε λίγο καιρό όλοι μαζί και πάλι στο σχολείο.

Χριστός Ανέστη εκ νεκρών,
θανάτω θάνατον πατήσας
και τοις εν τοις μνήμασιν,
ζωήν χαρισάμενος

Ανάστασιν Χριστού θεασάμενοι,
προσκυνήσομεν Άγιον, Κύριον,
Ιησούν
τον μόνον αναμάρτητον.
Τον Σταυρόν Σου Χριστέ προσκυνούμεν
και την Αγίαν σου Ανάστασην
υμνούμεν και δοξάζωμεν
Συ γαρ ει ο Θεός ημών,
εκτός Σου άλλον ουκ οίδαμεν,
το όνομά Σου ονομάζομεν.
Δεύτε, πάντες οι πιστοί, προσκυνήσωμεν
την του Χριστού Αγίαν Ανάστασην.
Ιδού γαρ ήλθε δια του Σταυρού
χαρά εν όλω τω κόσμω.
Δια παντός ευλογούντες τον Κύριον,
υμνούμεν την Ανάστασην Αυτού.
Σταυρόν γαρ υπομείνας δι' ημάς,
θανάτω, θάνατον ώλεσεν.

Αναστάς ο Ιησούς από του τάφου καθώς προείπεν,
Έδωκεν ημίν την αιώνιον ζωήν και το μέγα έλεος.

 